‘Kapers’ vas ná trok deur muur jaag - Maroela Media
Die twee verdagtes wat in hegtenis geneem is. Foto: EMPD
Hoofsupt. Wilfred Kgasago, woordvoerder van die Ekurhuleni-metropolisie (EMPD), het gesê nadat verskeie vragmotors onlangs op die N3-snelweg gekaap is, het die EMPD begin om die snelweg te patrolleer op plekke en tye wanneer kapings gereeld voorkom.
Dinsdag kort voor middernag het metro- en voertuigopsporingsbeamptes op die N3-Suid in die Zonkizizwe-gebied ŉ gekaapte vragmotor onderskep. Volgens Kgasago is ŉ VW Polo, waarin die kapers se medepligtiges vermoedelik gery het, saam met die vragmotor aangetref.
“Die verdagtes in die VW Polo het op die metropolisie losgebrand en kon daarin slaag om in die nag in te verdwyn,” het Kgasago gesê. “Die vragmotor is egter agternagesit tot waar die bestuurder beheer oor die voertuig verloor en daarmee in ŉ huis in Sunrise Blok D ingeploeg het. Die muur van die huis het gedeeltelik ineengestort en die eienaar van die huis, wat in die huis geslaap het, is beseer.”
Kgasago het gesê die twee verdagtes het uit die vragmotor gespring en probeer om te voet van die toneel te vlug, maar hulle is vinnig daarna in hegtenis geneem.
Die getraumatiseerde vragmotorbestuurder is later deur die metropolisie langs die R103 opgespoor. Hy was ongedeerd.
“Die verdagtes, onderskeidelik 24 en 25 jaar oud, is na die Zonkizizwe-polisiestasie geneem waar hulle aangekla is van die besit van ŉ gekaapte voertuig,” het Kgasago gesê.
Die vragmotor nadat dit teen ‘n huis vasgejaag het. Foto: EMPD
Goeie werk. Doen so voort!
Goeie werk polisiemanne!
In besit van gekaapte voertuig is dit die enigste klag ?
Wat van poging tot moord en roekeloos bestuur?
Die arme huis eienaar gaan seker nie eers vergoed word nie , en die kapers klaar uit op borg……………..